Rowers brand vrou met plastiek tydens plaasaanvalDoulina en Armand Slabbert. Foto: Facebook. Die hoof van ’n kleuterskool naby Pongola in KwaZulu-Natal is oor die naweek tydens ŉ plaasaanval met brandende plastiek gebrand en gemartel, het Beeld Dinsdag berig. Volgens ’n buurman het vier rowers Saterdag omstreeks 14:00 op Armand en Doulina Slabbert se plaas toegeslaan. Armand bedryf ’n kwekery op die plaas, en Doulina ’n kleuterskool. Jess Strumpfer, hul buurman, het Maandag gesê die rowers het Doulina buite die huis oorval en in die huis in geneem waar Armand gestort het. Die rowers het Armand se gestremde broer in die huis vasgebind en die egpaar na hul slaapkamer gedwing, waar hulle geld en vuurwapens uit die kluis gesteel het. “Hulle het Armand en Doulina vasgebind, plastiek aan die brand gesteek en dit op Doulina se maag laat drup,” het Strumpfer gesê. Hulle het haar glo gemartel om Armand te dwing om te sê waar al hul waardevolle besittings is. Die verdagtes het die sleutels van die egpaar se twee bakkies gevat, maar Armand kon intussen loskom en het die aanvallers teengestaan. Die aanvallers het sonder die bakkies gevlug. Doulina is na ŉ nabygeleë hospitaal geneem en later ontslaan. Die Slabberts kon nie vir kommentaar bereik word nie. Kol. Jay Naicker, provinsiale polisiewoordvoerder, het gesê niemand is nog in verband met die voorval in hegtenis geneem nie.